FAQ

1. **Prečo nemôžu vedúci projektu z jednej výzvy podať projekt v ďalšej výzve? Podmienku, že vedúci projektu nesmie byť vedúcim projektu, ak už rieši jeden VVGS PF projekt, považujem za diskriminačnú.**

**Odpoveď**: Túto podmienku nemôžeme považovať za diskriminačnú. Poskytovateľ ľubovoľnej grantovej schémy kdekoľvek vo svete je ten, kto určuje pravidlá, za akých podmienok, na aký účel a kto sa môže prihlásiť do grantovej súťaže a akým spôsobom bude projekt žiadateľa financovaný alebo nefinancovaný. Podobne ako pri VVGS PF UPJŠ, pravidlo, že jeden človek nemôže byť vedúcim dvoch projektov platí aj v iných agentúrach. Ohľadne dĺžky či prekrývania sa projektov rôznych výziev Vás možno zavádza systém agentúry VEGA, ktorá vypisuje riešenie projektov tak, že pri ukončení jedného projektu môže (v prípade schválenia) pokračovať riešiteľ v ďalšej výzve. Takéto pravidlo však neplatí napr. pri agentúre APVV, kde dokonca býva obdobie, kedy jedny projekty skončia a ďalšia výzva ešte ani nebola vypísaná. Systém VVGS na PF UPJŠ považujem z tohto pohľadu práve za veľmi prívetivý a vôbec nie diskriminačný, keďže výzvy sú vypisované pravidelne každým rokom. Navyše, štatút v bode 5.4. Vám nezakazuje zúčastniť sa ďalšej (aj prekrývajúcej sa výzvy) ako riešiteľ, nedovoľuje Vám len byť vedúcim projektu. A dôvody prečo je to práve tak? Tie vychádzajú z poslania VVGS projektov, v bode 1. štatútu sa okrem iného píše: „Zároveň v prípade mladých vedeckých pracovníkov fakulty do 30 rokov a doktorandov v dennej forme doktorandského štúdia je poslaním VVGS aj viesť týchto pracovníkov a doktorandov k samostatnej príprave, tvorbe a realizácii vlastných vedeckých projektov s cieľom osvojiť si princípy grantovej súťaže a získať doplnkové finančné zabezpečenie svojej vedeckej činnosti.“ Teda primárnym cieľom týchto projektov nie je bazálne financovanie výskumu na PF UPJŠ, ale to čo ste si mohli prečítať vyššie. Cieľom VVGS projektov nie je, aby mladý vedecký pracovník mal plynulé a nepretržité pokrytie svojho výskumu. Aj preto v týchto projektoch sa uvádza prepojenosť na iný, existujúci projekt a vedenie PF UPJŠ predpokladá, že mladí vedeckí pracovníci a doktorandi sú napojení na projekty iných medzinárodných alebo domácich agentúr, ktorých poslaním je práve financovanie výskumu. V prípade VVGS je tým primárnym cieľom učenie sa cieľovej skupiny ako pripraviť a realizovať projekt v iných agentúrach, aby boli v týchto agentúrach úspešní. Záverom uvediem, že pôvodným zámerom pri príprave týchto bodov štatútu pred viacerými rokmi bolo „natiahnuť“ dĺžku riešenia projektov na takmer 2 roky, ale v takom prípade by sa mohli za (skutočne) diskriminovaných považovať doktorandi 3. ročníka (pri ktorých sme chceli, aby si práve najviac skúšali podávanie projektov v agentúrach), nakoľko by riešenie projektu presahovalo ich štandardné ukončenie doktorandského štúdia najneskôr do konca augusta nasledujúceho kalendárneho roku a preto by tieto projekty už nemohli podávať (vyplýva to z vyšších právnych predpisov).

1. **Umožňuje Nový Štatút VVGS PF, aby som bol vedúcim na dvoch projektoch VVGS?**

**Odpoveď**: Štatút neumožňuje byť vedúcim na dvoch výskumných projektoch VVGS súčasne. Článok zo Štatútu: 5.4. „Jedna osoba môže byť zahrnutá ako vedúci alebo spoluriešiteľ iba v návrhu jedného projektu v rámci jednej výzvy, pričom navrhnutý vedúci nesmie byť vedúcim iného, už prebiehajúceho VVGS projektu na UPJŠ alebo PF UPJŠ (aj v rámci iných výziev)“. Vyplýva to aj z poslania projektov, ktorým je predovšetkým "viesť mladých vedeckých pracovníkov fakulty do 30 rokov (ďalej len MVP) a doktorandov v dennej forme doktorandského štúdia k samostatnej príprave, tvorbe a realizácii vlastných vedeckých projektov s cieľom osvojiť si princípy grantovej súťaže a získať doplnkové finančné zabezpečenie svojej vedeckej činnosti". To teda znamená, že primárnym cieľom ani nie je získať peniaze na výskum, ale skôr to prvé.

1. **Je možné byť vedúci projektu, či už na fakultnom alebo univerzitnom výskumnom VVGS, a zároveň požiadať o rozvojové VVGS?**

**Odpoveď**: áno, v princípe je za uvedenej situácie možné požiadať o rozvojový projekt, ale je potrebné si pozorne prečítať článok 1 a článok 4.1., kde sa uvádza, na čo sú rozvojové projekty určené. Navyše je tam klauzula, že "Podporené budú predovšetkým projekty, pre ktoré neexistuje iné finančné krytie."

1. **Podliehajú nákupy v rámci výzvy VVGS PF UPJŠ procesu verejného obstarávania?**

**Odpoveď**: Áno. Verejné obstarávanie je proces vyplývajúci zo zákona. Ak chcú riešitelia nakupovať veci podliehajúce VO, musia splniť jeho podmienky.

1. **Ako sa členovia riešiteľského kolektívu dozvedia či splnili alebo nesplnili ciele projektu?**

**Odpoveď**: Riešitelia sa dozvedia, či splnili ciele projektu na základe certifikátu, ktorý obdržia v stanovenom termíne po odovzdaní záverečnej správy projektu prostredníctvom riaditeľa ústavu.

1. **Je možné čerpať peniaze z grantu aj na konferenciu, na ktorej riešiteľ nebude aktívne participovať, t.j. nebude mať príspevok, poster, ...?**

**Odpoveď**: Cestovné a účasť na konferencii sa môže preplatiť len za predpokladu aktívnej účasti na konferencii s výnimkou riešiteľov v 1. ročníku doktorandského štúdia, kde môže byť preplatená aj účasť na konferencii bez príspevku či abstraktu, ale so zdôvodnením vedúceho projektu v záverečnej správe, aký prínos mala táto účasť pre menovaného.

Pozor: toto pravidlo platí len pre VVGS PF UPJS, univerzitné VVGS UPJŠ majú svoje vlastné pravidlá.

1. **Môže byť spoluriešiteľom projektu VVGS PF aj študent magisterského stupňa, alebo iba doktorand a zamestnanec?**

**Odpoveď:**  Spoluriešiteľom a vedúcim projektu môže byť len mladý vedecký pracovník v hlavnom pomere s fakultou, resp. doktorand fakulty v dennej forme štúdia. Študent sa však môže na projekte podieľať ako technický pracovník.

1. **Môže si študent doktorandského štúdia podať žiadosť o VVGS PF, aj keď grant získal minulý rok?**

**Odpoveď:** V prípade ak je tento študent vedený na inom, už prebiehajúcom VVGS projekte (fakultnom alebo univerzitnom), ako vedúci projektu, môže sa na projekte v novej výzve podieľať už len ako spoluriešiteľ projektu, nie však ako jeho vedúci. Spoluriešiteľ a ani vedúci projektu nesmie byť v rámci jednej výzvy vedený na dvoch projektoch.

1. **Môže byť technickým pracovníkom aj osoba, ktorá dovŕšila vek 30 a viac rokov?**

**Odpoveď:** Technickým pracovníkom môže byť osoba, ktorá dovŕšila 30 a viac rokov a je v hlavnom pracovnom pomere s fakultou, resp. doktorand fakulty a môže ním byť aj študent na magisterskom stupni šúdia na PF UPJŠ. Na technického pracovníka však nemôžu byť použité finančné prostriedky z projektu (napr. úhrada nákladov spojených s účasťou na konferencii).

1. **V prípade rozvojových projektov je nejaký obmedzený počet spoluriešiteľov?**

**Odpoveď:** Počet riešiteľov nie je obmedzený, ale treba zvážiť finančné možnosti projektu tak, aby ich čerpanie bolo efektívne.

1. **Môže byť tá istá osoba spoluriešiteľom a vedúcim projektu na rozvojom projekte a súčasne na výskumnom projekte VVGS PF?**

**Odpoveď:** Štatút to priamo nevylučuje, ale podstata rozvojových a výskumných projektov je sama o sebe v zmysle štatútu odlišná. Rozvojové projekty nemajú výzvy. Výskumné projekty majú výzvy. Žiadateľ vo výzve na výskumné projekty však nesmie byť riešiteľom iného (ani rozvojového) VVGS projektu na PF UPJŠ alebo UPJŠ (článok 5.4. Štatútu). Ďalej podľa článku 4. 1. budú podporené predovšetkým tie rozvojové projekty, pre ktoré neexistuje iné finančné krytie. Čiže súbeh projektov môže nastať len výnimočne a rozvojový VVGS projekt by musel mať iné zameranie ako rieši výskumný projekt VVGS.

1. **Je väčšia úspešnosť schválenia grantu na rozvojom alebo výskumnom VVGS?**

**Odpoveď:** Rozvojové a výskumné projekty sú zamerané na rôzne aspekty a čiastočne aj cieľové skupiny žiadateľov. Úspešnosť v projekte teda nezávisí na type projektu. Ak chce doktorand alebo mladý vedecký pracovník napríklad vycestovať na konferenciu alebo zaplatiť poplatok časopisu za publikovanie článku (čo umožňujú oba typy projektov), tak by mal podať výskumný projekt, ktorý mu poskytne príspevok na riešenie projektu vrátane možnosti vycestovať či publikovať. Výskumný projekt by mal byť dokonca naviazaný na iný projekt externých grantových agentúr. V prípade rozvojových projektov ide práve o to, že zodpovedný riešiteľ má rozvojový zámer a momentálne nemá prostriedky z projektov externých grantových agentúr.